google/wiki40b huggingface dataset:
Peyrouzet

Poloha

Obec má rozlohu 4,88 km². Najvyšší bod je položený 403 m n. m. a najnižší bod 302 m n. m.

Obyvateľstvo

Počet obyvateľov obce je 93 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Francastel

Poloha

Obec má rozlohu 12,58 km². Najvyšší bod je položený 186 m n. m. a najnižší bod 160 m n. m.

Obyvateľstvo

Počet obyvateľov obce je 410 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
McDonnell Aircraft Corporation

McDonnell Aircraft Corporation bol americký letecký výrobca so sídlom v St. Louis, Missouri. Firmu v roku 1939 založil James Smith McDonnell. Roku 1967 bola zlúčená s firmou Douglas Aircraft a tak vznikla spoločnosť McDonnell Douglas.

História

James Smith McDonnell založil v roku 1928 v Milwaukee v štáte Wisconsin spoločnosť J.S. McDonnell & Associates. Keďže krátko na to vypukla ekonomická kríza, firma už v roku 1929 skrachovala. McDonnell potom pracoval pre spoločnosť Glenn L. Martin Company. V roku 1938 spoločnosť opustil, aby opäť založil vlastnú spoločnosť. Jeho nová McDonnell Aircraft Corporation vznikla v roku 1939 v St. Louis, Missouri.
Druhá svetová vojna znamenala výrazný rozvoj spoločnosti. Z pätnástich zamestnancov v roku 1939 ich počet vzrástol na 5 000 a koncom vojny sa spoločnosť stala významným leteckým výrobcom. S koncom vojny a poklesom vládnych objednávok sa činnosť firmy utlmila a firma bola nútená prepúšťať.
V roku 1946 sa novým vedúcim oddelenia aerodynamiky stal Dave Lewis. Ten viedol vývoj legendárneho stíhacieho lietadla McDonnell F-4 Phantom II, ktorý vznikal od roku 1954. V roku 1958 sa Dave Lewis stal výkonným viceprezidentom spoločnosti a v roku 1962 prezidentom spoločnosti. Po zlúčení McDonnellu s Douglasom sa nakoniec v roku 1969 stal riaditeľom celej firmy McDonnell Douglas.
Ku koncu druhej svetovej vojny sa firma rýchlo preorientovala na prúdové lietadlá. Úspešným typom McDonnell FH-1 Phantom založila vývojový rad námorných stíhacích lietadiel, ktorý pokračoval cez typy McDonnell F2H Banshee, McDonnell F3H Demon a McDonnell F-101 Voodoo až k úspešnému McDonnell F-4 Phantom II, ktorý sa rozšíril aj do armádneho letectva a množstva ďalších štátov.
Firma dodržovala tradičné pomenovanie svojich typov po mýtických bytostiach. Okrem vymenovaných to bol tiež experimentálny parazitný stíhač McDonnell XF-85 Goblin, ktorý mal lietať v podvese pod ťažkým bombardérom Covair B-36 Peacemaker. Tento projekt ale nebol úspešný. Až do konca 60. rokov 20. storočia bol McDonnell hlavným dodávateľom stíhacích lietadiel pre US Navy.
McDonnell sa podieľal aj na vývoji množstva riadených striel, napríklad nezvyčajnej McDonnell ADM-20 Quail. Skúmal tiež možnosti letov v hypersonických rýchlostiach, čo viedlo až k spolupráci s NASA na projektoch Mercury a Gemini.
V 60. rokoch sa začalo vyjednávanie medzi McDonnell Aircraft a Douglas Aircraft o zlúčení do jednej spoločnosti. Rozhovory začali v roku 1963, finálnu ponuku Douglas predložil v roku 1966. K zlúčeniu firiem došlo 28. apríla 1967. Vznikla tak spoločnosť McDonnell Douglas Corporation (MDC). Zlúčenie spoločností riadil Dawe Lewis z McDonnellu.
Nedozor

Polohopis

Dnes už je Nedozor v podstate úplne spojený s obcou Rakša, no podľa mapy v Belovom diele Turčianska stolica sa nachádzal na južnom brehu potoka Rakša.

Dejiny

Nedozor jestvoval už v prvej polovici trinásteho storočia. Keď bol v roku 1264 kostol v Michale obdarovaný pozemkami, časť z nich bola podľa listín vykrojená z nedozorského chotára. V roku 1277 pridal zvolenský župan Biter Matejovi, synovi Ondrejovmu pole, ktoré sa podľa jeho popisu polohy zhoduje s Nedozorom (v listinách sa spomína ako Terra Nunsyr). Potom prechádzal z rúk do rúk Nyáryovcov a malých turčianskych zemanov (Ruttkay, Záthurecký, Raksányi). Nedozor nebol nikdy veľký, v roku 1715 žilo v ňom päť sedliackych a päť želiarskych rodín. O sto rokov neskôr mal 177 obyvateľov. V roku 1934 bol zlúčený s Rakšou a tento stav trvá dodnes.
Ústredie slovenského katolíckeho študentstva

Ústredie slovenského katolíckeho študentstva bola strešná organizácia slovenských akademických spolkov počas prvej Československej republiky a Slovenského štátu.
Ústredie slovenského katolíckeho študentstva (ÚSKŠ) bolo založené 13. augusta 1921 v Žiline za prítomnosti Andreja Hlinku, biskupa Jána Vojtaššáka a 700 katolíckych študentov. Zjazdom bol zvolený organizačný výbor, prvým predsedom Ústredia sa stal Ing. Július Stano. Utvorila sa samostatná kancelária so sídlom Ružomberku, ktorá vydala Legitimačnú a informačnú knižočku a zorganizovala prvé zjazdy. Na začiatku Ústredie združovalo akademické spolky „Tatran“ (prvý slovenský katolícky akademický spolok, založený v roku 1920), „Považan“ a „Moyzes“, ku ktorým sa postupne pridávali ďalšie. V roku 1922 sa Ústredie presťahovalo do Bratislavy. Valné zhromaždenie v roku 1923 prijalo uznesenie o vydávaní vlastného časopisu „Rozvoj“. Čoskoro mal „Rozvoj“ 2500 predplatiteľov a stal sa najrozšírenejším študentským časopisom na Slovensku. Po založení katolíckeho vysokoškolského internátu Svoradov ThDr. Eugenom Filkornom sa ÚSKŠ premiestnilo do jeho priestorov. Organizácia dostala pevný a jasne formulovaný ideový smer a ujasnila si pomer k iným organizáciám. Pre styk so zahraničím mal veľký význam kongres „Pax Romana“ (1926) v Budapešti, na ktorom bolo ÚSKŠ prijaté do tejto medzinárodnej študentskej katolíckej organizácie ako samostatná nezávislá jednotka. K roku 1926 organizovalo ÚSKŠ už 11 spolkov, ktoré mali okolo 700 členov. Ich počet sa rýchlo rozrastal, konečný počet spolkov sa priblížil k tridsiatim. Dlhoročným funkcionárom ÚSKŠ a jednou z hybných síl slovenského katolíckeho študentstva bol Imrich Kružliak.
S nástupom komunistickej totality bolo ÚSKŠ rozpustené a jeho vedúci predstavitelia pozatýkaní. Mnohí z členov emigrovali do zahraničia, kde činnosť ÚSKŠ obnovili. V emigrácii sa neskôr ÚSKŠ premenovalo na Ústredie slovenských katolíckych intelektuálov (ÚSKI), ktoré zaujalo po svojom predchodcovi vo svetovom hnutí katolíckych intelektuálov PAX ROMANA miesto inštitucionálneho člena.
Hlinkov pokál
V roku 1924 darovalo ÚSKŠ Mons. Andrejovi Hlinkovi k jeho šesťdesiatke slávnostný pokál. Mons. A. Hlinka si prial, aby touto cenou poctilo ÚSKŠ každý rok zaslúžilú osobnosť slovenského národa. Tak sa dialo až do roku 1944. Od r. 1944 Hlinkov pokál opatroval prof. Dr. Jozef M. Kirschbaum, ktorý v roku 1950 mene seniorátu ÚSKŠ oživil tradíciu odovzdávania Hlinkovho pokála v USA. Od roku 1982 bol pokál odovzdávaný v mene ÚSKI. V galérii vyznamenaných Hlinkovým pokálom sa od r. 1950 vystriedali: Filip Hrobák, Teodor Kojiš, Mons. Mlynarovič, Dr. Peter Hletko, Mons. František Duboš, Ján Sabol, Štefan Roman, o. biskup Grutka, prof. Dr. J. Kirschbaum, prof. Dr. Jozef August Mikuš, o. Mikuláš Šprinc, o. Andrej Pír.
Bouzais

Poloha

Obec má rozlohu 3,35 km². Najvyšší bod je položený 202 m n. m. a najnižší bod 150 m n. m.

Obyvateľstvo

Počet obyvateľov obce je 307 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Ogy

Poloha

Obec má rozlohu 3,74 km². Najvyšší bod je položený 281 m n. m. a najnižší bod 242 m n. m.

Obyvateľstvo

Počet obyvateľov obce je 549 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Melissos zo Samu

Melissos zo Samu (polovica 5. storočia pred Kr.) bol grécky filozof, predstaviteľ eleatskej školy, komentátor Parmenidových myšlienok.
Učenie Melissa zo Samu je jednak komentárom základných predpokladov Parmenidovho učenia a jednak výsledkom skúmania bytia KATÁ TÉN HYLÉN, čiže nakoľko je bytie čímsi vecným, materiálnym. Melissos pravdepodobne ako prvý v dejinách filozofie zavádza pojem HYLÉ ako pojem niečoho, čo je telesné alebo ako pojem hmoty. Starý homérsky významový útvar HYLÉ Melissos obohacuje o nový filozofický obsah. Melissos popiera najmä možnosť absolútneho prázdna, pretože logicky ho nemožno definovať na základe pojmu bytia. Bytie v materiálnom zmysle je všetkým, je mimo konkrétneho miesta a mimo času a ako také je absolútne neohraničené, a teda jedno a výlučne jediné, vylučujúce akúkoľvek možnosť jestvovania čohokoľvek mimo seba, teda aj absolútneho prázdna. Pojem bytia teda zahrnuje v sebe i pojem prázdna i pojem HYLÉ (hmoty). Logika stojí nad DOXAI čiže nad vedením o zmyslovom svete. Zmyslovému poznaniu chýba filozofická hodnota, pretože zmyslové poznanie podlieha ustavičnej zmene, a teda nemôže chápať ani predstavovať v stálych a nemenných kategóriách bytia. Keďže človek nemôže vyjsť za zmyslové poznanie, teda pravdivé, čisto rozumové poznanie je preň celkom nemožné. Melissovo učenie vyúsťuje do sofistického skepticizmu a koniec koncov do nihilizmu.
Prasville

Poloha

Obec má rozlohu 16,26 km². Najvyšší bod je položený 148 m n. m. a najnižší bod 123 m n. m.

Obyvateľstvo

Počet obyvateľov obce je 434 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Európsky olympijský festival mládeže

Európsky olympijský festival mládeže (ang. European Youth Olympic Festival, neoficiálne nazývaný aj Európske olympijské hry mládeže) je športové podujatie, ktorého sa môžu zúčastniť mladí európski športovci do 17 rokov. Koná sa každý nepárny rok a delí sa na letnú a zimnú časť. Letná má skratku EYOF (European Youth Olympic Festival) a zimná EYOWF (European Youth Olympic Winter Festival).
Zakladateľom a priekopníkom akcie sa začiatkom deväťdesiatych rokov minulého storočia stal súčasný prezident Medzinárodného olympijského výboru Jacques Rogge. Prvý ročník letného festivalu sa konal v roku 1991 v belgickom Bruseli. Zimná časť mala svoju premiéru o dva roky neskôr v talianskej Aoste. Vtedy sa podujatie označovalo ešte pôvodným názvom EYOD (European Youth Olympic Days).
Zenitová vzdialenosť

Zenitová vzdialenosť (z) je uhlová vzdialenosť hviezdy od zenitu meraná po vertikálnej kružnici hviezdy. Udáva sa v stupňoch od 0° (v zenite) po 180° (v nadire). Na horizonte z = 90°. Zenitová vzdialenosť je doplnkom výšky h hviezdy nad obzorom do 90° (z = 90° - h). Môže sa použiť namiesto výšky hviezdy ako horizontálna súradnica.
Slovenské vzdušné zbrane

Prvé bojové nasadenie

Krst ohňom prekonalo slovenské letectvo hneď v marci 1939, kedy maďarská armáda vnikla po zabratí Podkarpatskej Rusi (16. marca) na územie východného Slovenska. Proti maďarským vzdušným silám boli nasadené 45. a 49. stíhacia letka s dvadsiatimi lietadlami B.534 a 12. a 13. pozorovacia letka, vyzbrojená asi dvadsiatimi lietadlami Š.328, operujúce z letiska v Spišskej Novej Vsi. Ich protivník nasadil do akcie stíhaciu letku 1/1 „Íjász“, vybavenú talianskymi stíhačkami Fiat CR.32. Hneď v prvý deň operácií (23. marca) stratili Slováci dve B.534, zasiahnuté protilietadlovou paľbou. 26. marca bolo podpísané prímerie; počas štyroch dní bojov však Slovensko stratilo deväť lietadiel Avia B.534 a štyri Letovy Š.328, sedem pilotov bolo zabitých a jeden zajatý.

Invázia do Poľska

Svoju úlohu zohralo slovenské letectvo aj pri invázii do Poľska. Nasadilo pritom 39. a 45. stíhaciu letku a 16. pozorovaciu letku. Hlavnou úlohou stíhacích letiek bolo sprevádzanie nemeckých strmhlavých bombardérov Junkers Ju 87 pri útokoch na poľské pozície. Pri vykonávaní týchto akcií stratili Slováci dve svoje lietadlá (pravdepodobne B.534). 16. pozorovacia letka potom zhadzovala ľahké bomby a letáky, a podieľala sa na kuriérskej službe.

Boje v Sovietskom zväze

Dňa 22. júna 1941 prekročila nemecká armáda hranice Sovietskeho zväzu, ktorému Tretia ríša vzápätí vyhlásila vojnu. V ten istý deň Slovensko prostredníctvom prezidenta a ministra zahraničných vecí vyjadrilo tomuto ťaženiu podporu, čo o dva dni neskôr potvrdilo vyslaním bojových jednotiek na východný front. Na fronte bolo okrem pozemného vojska nasadené aj slovenské letectvo. Napriek nedostatkom vo výzbroji a výcviku si slovenskí letci viedli pomerne úspešne a na zastaraných dvojplošníkoch získali množstvo vzdušných víťazstiev. Legendárna letka 13, prezbrojená na Messerschmitty Bf 109, pokračovala v boji po boku Luftwaffe aj po stiahnutí väčšiny ostatných slovenských jednotiek. Najúspešnejším pilotom bol Ján Režňák s 32 potvrdenými zostrelmi.
Obrat vo vojne na východnom fronte však čoskoro demoralizoval aj letectvo, rovnako ako u pozemného vojska aj tu dochádzalo k prípadom dezercie a po vypuknutí Slovenského národného povstania sa niektorí letci pridali na stranu povstalcov. Povstalecké letectvo využívalo viacero strojov bývalých Slovenských vzdušných zbraní (Avia B.534, Letov Š.328, Messerschmitt Bf 109 (verzie E a G), Focke-Wulf Fw 189 a ďalšie). Jeho hlavnou oporou však bol 1. česko-slovenský samostatný stíhací letecký pluk, ktorý priletel na povstalecké územie zo ZSSR a operoval na sovietskych strojoch Lavočkin La-5FN.
Gommersdorf

Poloha

Obec má rozlohu 4,15 km². Najvyšší bod je položený 326 m n. m. a najnižší bod 287 m n. m.

Obyvateľstvo

Počet obyvateľov obce je 361 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Citroën 55

Popis

Nadväzuje na svojho predchodcu Citroën 45, z ktorého prebral aj prvé motorizácie. Terénny variant mal zvýšený podvozok a pohon 4x4, konkurovala východnému modelu Mercedes Unimog. K dispozícií boli 3 rozdielne rázvory. Úžitková nosnosť bola 5t. Diaľková verzia bola upravená pre ťahanie návesov. Pre armádu bola odvodená terénna verzia 46 FOM.

CH14 Bus

V 50. rokoch 20. storočia vznikla požiadala francúzska cestovná kancelária o výrobu vyhliadkového autobusu. Vznikla tak futuristická séria na podvozku U55, a autobusu Citroen CH14. Model dostal názov Currus Cityrama, podľa výrobcu karavanov Currus. Vďaka jeho futuristickému vzhľadu, bol použitý v niekoľkých filmoch.
Svedomie

Svedomie je vnútorná inštancia, „mlčanlivé volanie“, ktoré vedie súdy človeka o tom, čo sám spôsobil alebo čo sa chystá spôsobiť. Nadväzuje na ľudskú schopnosť sebareflexie, t. j. schopnosť uvažovať o sebe samom, „pozrieť sa“ na seba inými očami, než je pohľad vlastného záujmu a sebapresadzovania.
Je to všeobecné poznanie dobra a zla, ktoré spontánne a samozrejme predpokladáme v styku s ľuďmi; vnútorné vedenie, ktoré je základom morálneho usudzovania človeka o sebe samom a o iných ľuďoch; schopnosť poznať morálne hodnoty a požiadavky, ktoré z nich plynú; morálne vedomie, schopnosť rozoznávať dobro od zla, správne od nesprávneho, pokiaľ ide o vlastné konanie.“
Svedomie sa chápe ako podstatný príznak a atribút ľudskej osoby, prejavuje sa vnútorným pocitom záväznosti či povinnosti a je nezávislé od akéhokoľvek vonkajšieho donútenia. Zvonku a zo strany spoločnosti si vyžaduje rešpekt (sloboda svedomia). Je prvkom morálneho vedomia. Prostredníctvom tejto inštancie sa udržuje platnosť mravných hodnôt a noriem.
Podľa Kanta je svedomie každému vlastný praktický rozum v kategorickom nároku mravného zákona.
Filozofická reflexia

Filozofická reflexia je reflexia, v ktorej intervenujú filozofické kategórie a ktorej produktom sú filozofické významové útvary. Každá filozofická reflexia je zároveň sebareflexia.
Filozofia ako reflexívna veda si neustále kladie otázku o predpokladoch svojho vedenia. Tým, že si ozrejmuje podmienky vzniku svojich poznatkov, je filozofia aspoň teoreticky pripravená spochybniť svoje výpovede, ak neobstoja v kritickom (kritika) overení cf.
Koňhora

Koňhora je časť obce Varín, kopanica na úpätí Kysuckej vrchoviny.

Geografia

Koňhora leží na severe katastrálneho územia obce Varín, severne od jeho intravilánu. Sever osady leží v hornatom teréne Kysuckej vrchoviny, na juhozápade zachádza do Žilinskej kotliny. Rieka Varínka tvorí východnú hranicu s obcou Krasňany, na severovýchode sa vypína Strážsky kopec, ktorý je prirodzenou hranicou Koňhory so susednými obcami Stráža a Lysica. Východnou stranou kopca sa dá dostať do obce Stráža, západnou stranou kopca vedie cesta do Lysice.

Vodstvo

Extravilánom Koňhory pretekajú dva vodné toky IV. rádu. Prvý potok priteká zo západu, druhý zo severu. V hornej časti obce sa zlievajú a následne sa vlievajú do rieky Varínka, ktorá z východnej strany obteká Koňhoru. V minulosti bolo koryto potoka odklonené tak, že paralelne tiekol popri Varínke až do Varína. Tam pretekal centrom obce až k obecnému úradu, kde sa stáčal na západ a poháňal niekoľko mlynov. Do dnes sa zachoval už len mlyn Repáňovcov, ktorý je však tiež v dezolátnom stave. Ďalej podtekal železnicu a vlieval sa do Váhu. Pri stavebných prácach v osade bolo umelé koryto narušené a voda tak opäť tiekla priamo do Varínky, čím jeho staré koryto vyschlo a začalo zarastať.
V kopcoch nad stredom Koňhory pramení malý potôčik, ktorý preteká dolnou časťou osady a následne sa taktiež vlieva do Varínky.

Ochrana prírody

V blízkosti Koňhory, na vodnom toku Varínka sa nachádza prírodná pamiatka Krasniansky luh. Sčasti do oblasti zasahuje územie Národného parku Malá Fatra.

Dejiny

Osídlenie lokality je podložené náleziskami z kamennej, bronzovej i železnej doby. Slovanské kmene sa tu usídlili už v 8. – 9. storočí. V 13. storočí patrila Koňhora pod panstvo Varín so sídlom na Starhrade. Obyvatelia Koňhory sa venovali poľnohospodárstvu a chovu dobytka a oviec, vďaka čomu tu tiež vznikol salaš.
Výraznejší rozvoj Koňhory nastal v 20. storočí, keď sa zlepšila infraštruktúra. V roku 1962 bola Koňhora elektrifikovaná, v roku 1997 bol vybudovaný vodovod, v roku 1999 plynovod a následne aj kanalizácia. V Koňhore sa rozvinul drevársky priemysel a dodnes tam funguje píla na spracovanie dreva. V osade sa nachádza chatová oblasť.

Obyvateľstvo

Koňhora má asi 200 obyvateľov slovenskej národnosti.
Čadské jazero

Čadské jazero (arab. بحيرة تشاد الكبرى, ang. Lake Chad, fr. Lac Tchad) je veľké plytké bezodtokové jazero medzi štátmi Nigéria, Niger, Čad a Kamerun v severnej časti strednej Afriky. Je ekonomicky veľmi dôležité, pretože predstavuje hlavný zdroj vody a obživy pre 20 miliónov ľudí zo 4 štátov na jeho brehoch. Rozloha jazera sa mení v dôsledku dlhodobého kolísania hladiny od 10 000 do 26 000 km². Maximálna hĺbka kolíše medzi 2 a 11 m. Leží v nadmorskej výške 240 m.
Rozloha jazera sa za približne 40 rokov zmenšila až o 95 %. V posledných rokoch sa mierne zväčšila, ale stále nedosahuje pôvodné rozmery, kedysi druhého najväčšieho jazera v Afrike. Dôvodom sú menšie zrážky a väčšie využívanie vody človekom.
Biologický informačný systém

Pod pojmom biologický informačný systém alebo bioinformatika sa označujú počítačové  systémy a metódy, ktoré sa používajú na zhromažďovanie, organizovanie, manipuláciu a distribúciu biologických údajov (napríklad sekvencie proteínov a DNA,  porovnávanie štruktúry proteínov, numerické a symbolické výpočty). Existuje niekoľko databáz sekvencií proteínov, nukleozidov, enzýmov a ľudských genómov a odpovedajúcich programov na ich prehliadanie.  V súčasnosti má bioinformatika významnú úlohu aj v oblasti vývoja nových liečiv.

Dejiny

Bioinformatika je rozsiahla vedná disciplína, ktorá sa do súčasnej podoby vyvinula počas posledných 50 rokov od objavu štruktúry DNA, a zavŕšila sa sekvencovaním genetického materiálu hlavných rastlinných aj živočíšnych druhov. Základná agenda pre výpočtové problémy sa formulovala už v sedemdesiatych rokoch 20. storočia. Po približne dekáde experimentovania a vývoja v tejto oblasti sa počítačová biológia, s vlastnými algoritmami a ich počítačovými implementáciami, stáva samostatnou disciplínou. V osemdesiatych rokoch 20. storočia sa objavujú prvé komerčné produkty a počítačová analýza sekvencií nukleotidov sa stáva nevyhnutnou pri lepšom pochopení biológie.
 
Bioinformatika má dôležitú úlohu aj v molekulovej medicíne. Diagnostikovanie a liečenie chorôb bolo v minulosti a neprestáva byť aj v súčasnosti určitým druhom umenia. Dôvodom je skutočnosť, že človek je komplexná mnohotvárna bytosť, ktorej mnohé stránky nepoznáme a pravdepodobne ani nebudeme poznať.  Diagnostikovanie a liečenie chorôb má viaceré aspekty (biochemické, fyziologické, psychologické sociologické a spirituálne). Molekulová medicína redukuje túto rôznorodosť na molekulový aspekt. Hlavnou úlohou molekulovej medicíny je identifikovanie molekulovej bázy choroby. Molekulový prístup chápania chorôb sa prejavil ako vysoko efektívny a dramaticky sa zdokonalil zavedením nových technológií na báze proteomiky a genomiky. Pokrok v molekulovej medicíne by však nebol mysliteľný bez moderných počítačových metód bioinformatiky, ktorá v súčasnosti sa intenzívne rozvíja.

Aplikácie

Bioinformatika spája matematiku, štatistiku, počítačové vedy a informačné technológie s cieľom riešiť komplexné biologické problémy, ktoré sa v súčasnosti nedajú riešiť  inými prostriedkami. Hlavné oblasti aplikácií bioinformatiky sú sekvenčná analýza, predpovedanie štruktúry proteínov, anotácia genómov, komparatívna genomika, zdravie a objav liečiv.
Miroslav Kristín

Klubový hokej

Miroslav Kristín začínal s hokejom v rodnej Dubnici nad Váhom v klube HK Spartak Dubnica nad Váhom. Jeho mladším bratom je brankár Matej Kristín. V klube MHK Dubnica nad Váhom odohral aj premiérové stretnutie medzi mužmi. Bolo to v sezóne 1998/99, keď odohral za dubnických mužov dve stretnutia v extralige skupiny B v ktorej pôsobilo 8 klubov, ktoré hrali len o dve extraligové miesta pre budúcu sezónu. V tejto sezóne hrával hlavne za dubnických juniorov, kde bol najproduktívnejší v mužstve. Nazbieral 73 bodov za 48 gólov a 25 asistencií v 50 stretnutiach. Najproduktívnejší bol medzi juniormi aj sezónu pred tým. V novej sezóne už hrával v Dubnici nad Váhom v 1. hokejovej lige medzi mužmi. V sezóne 2000/01 sa stal hráčom MsHK Žilina, kde hral tiež 1. hokejovú ligu. Niekoľko zápasov odohral ešte aj za juniorov MsHK Žilina. Počas tejto sezóny nastúpil aj za juniorskú reprezentáciu Slovenska. Po skončení sezóny prestúpil do Dukly Trenčín, kde odohral dve celé sezóny. Počas prvej z nich tiež reprezentoval Slovensko na Majstrovstvách Sveta Juniorov. V Trenčíne začal aj tretiu sezónu, ktorou bol ročník 2003/04, ale dokončil ju v klube MsHK Žilina. Tentoraz už, ale v extraligovej Žiline. V sezóne 2004/05 hral klub HK Dubnica nad Váhom po dlhej dobe extraligu. Miroslav Kristín odohral túto sezónu v rodnej Dubnici nad Váhom. Pre dubnický hokej to bola neúspešná sezóna po ktorej bolo extraligové mužstvo Dubnice nad Váhom rozpustené. Hráči si tak museli hľadať nové kluby. Miroslav Kristín sa vybral za hokejom do Francúzska. Stal sa hráčom klubu Dijon HC Les Ducs v najvyššej francúzskej súťaži Ligue Magnus. V Dijone odohral šesť sezón. Hneď v prvej z nich získal s Dijonom titul vo francúzskom pohári (Coupe de France). Spoločne s Miroslavom Kristínom boli v  tej sezóne v kádri Dijonu aj ďalší hráči zo Slovenska. Boli nimi brankár Vladimír Hiadlovský ml., obrancovia Anton Pozník, Andrej Mrena, Milan Tekel a Miroslav Sučko a útočníci Martin Drotár, Rastislav Paľov a Erik Bochňa. Po šiestich sezónach vo francúzskej najvyššej súťaži v drese Dijonu prestúpil do klubu Bordeaux GHC v lige Division 1, čo je druhá najvyššia súťaž vo Francúzsku. Po jednej sezóne prestúpil z Bordeaux do tímu Lyon HC v rámci rovnakej súťaže. V sezóne 2012/13 si z Lyonom zahral finále ligy, ale neúspešne. Nasledujúci ročník už ale s Lyonom finále vyhral a Lyon, tak postúpil z ligy Division 1 do najvyššej francúzskej súťaže Ligue Magnus. Miroslav Kristín však ostal hrať v lige Division 1, keď prestúpil do klubu HG Dunkerque. Od sezóny 2015/16 sa stal hráčom klubu HC Cholet v rovnakej lige.
Koloid (chémia)

Charakteristika

V koloidnej sústave sa veľkosť pevných častíc pohybuje v rozmedzí 1–1000 nm. V týchto sústavách je vplyv gravitácie na správanie sa pevných častíc zanedbateľný v porovnaní s ich kinetickou energiou (Brownov pohyb). Koloidné častice môžeme oddeliť od prostredia pomocou ultrafiltrov. Tie sú tvorené polopriepustnou (semipermeabilnou) membránou. Koloidné roztoky sú v prechádzajúcom svetle číre, ale v dopadajúcom sa javia zakalené. Ak cez koloid prechádza intenzívny svetelný lúč, môžeme sledovať jeho dráhu ako opaleskujúci svetelný lúč. Tento jav sa volá Tyndallov jav. Jeho princípom je odraz a ohyb svetla spôsobený prítomnosťou pevných častíc. Gél je koloid, v ktorom dve rozptýlené fázy tvoria pevnú alebo rôsolovitú látku.
Tréal

Poloha

Obec má rozlohu 19,28 km². Najvyšší bod je položený 101 m n. m. a najnižší bod 27 m n. m.

Obyvateľstvo

Počet obyvateľov obce je 663 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Kráľovská rada

Kráľovská rada je poradný orgán kráľa zložený z panovníkových dôverníkov, dvorských a kráľovských hodnostárov.